Ex eo quod filium, immo Æthiopem meum, tanto dulcedinis affectu suscepistis, vt in ipsis gratiæ vestræ initiis, ad Prioratum promoueritis: penes me coniecturam facio. Si enim tanto honore, tanto affectu suscipitur seruus: quanto gloriosius, si occasio se offerret, susciperetur dominus eius? Sed sentio, sentio sanctitatis vestræ vtilem industriam. Quasi in exitu domus meæ posuistis eum: vt in omnibus necessitatibus suis, familiare inueniret reclinatorium. Sic soletis beare amicos vestros. Ne ociosi simus, semper alligatis quod portemus. Et Deus scit, paratum est nostrum velle, secundum nosse  posse. Sed hactenus. Rescribat humilitati meæ sanctitas vestra, si tertia Hebdomada post Pascha inueniam vos Cluniaci, quia Dominica, Ego sum Pastor bonus, ero Stampis,  inde ad vos desidero proficisci: nisi grandis infirmitas, vel dominus Rex me retinuerit. Benedicat nos Deus, Deus noster. Rescribite quod placuerit: sed magna negotia vestra, si qua sunt, non intermittatis.